ทีเอ็มบี และธนชาต เสริมแกร่งSMEหลังปลดล็อกดาวน์
ทีเอ็มบี และธนชาต ชวนกูรู SME ร่วมแชร์ประสบการณ์จริง สู้ภัยโควิด-19 ตั้งรับเชิงรุก
9 มิ.ย. 2563

ธนาคารทีเอ็มบี และธนชาต ตอกย้ำความเป็นพันธมิตร SME ตัวจริง จัดสัมมนาออนไลน์ ภายใต้หัวข้อ SME ต้องรู้ สู้โควิด-19 เร่งเสริมความรู้ให้ลูกค้า SME ได้ร่วมถามตอบในรูปแบบที่เป็นกันเอง แบบเรียลไทม์ โดยมีกูรูและผู้ประกอบการ SME ร่วมแชร์ประสบการณ์จริงในช่วงสถานการณ์โควิด-19 พร้อมแนะนำเรื่องจำเป็นต้องรู้เพื่อเตรียมความพร้อมให้สู้ต่อหลังปลดล็อกดาวน์ ปรับกลยุทธ์การดำเนินธุรกิจในช่วงเศรษฐกิจชะลอตัว เดินแผนตั้งรับเชิงรุก สู้ภัยโควิด-19 เพื่อชีวิตทางการเงินที่ดีขึ้น
นายเสนธิป ศรีไพพรรณ ประธานเจ้าหน้าที่บริหารลูกค้าธุรกิจ ทีเอ็มบี หรือ ธนาคารทหารไทย จำกัด (มหาชน) เปิดเผยว่า สถานการณ์ของโรคระบาดโควิด-19 ในประเทศไทย ยังคงทรงตัว แต่การที่ภาครัฐเริ่มทยอยผ่อนคลายล็อกดาวน์ในลักษณะที่ค่อยเป็นค่อยไป เพื่อให้ภาคธุรกิจสามารถกลับมาดำเนินกิจการได้อีกครั้ง ถือเป็นเรื่องดี ซึ่งเป็นความหวังและโอกาสของผู้ประกอบการ SME ที่มีกว่า 3 ล้านรายทั่วประเทศ โดยเฉพาะผู้ประกอบการรายเล็ก (SME) ที่กระจายอยู่ทั่วประเทศจะได้กลับมาทำมาหากินกันต่อไป หลังจากหยุดกิจการจนทำให้รายได้ลดลงไปมาก
ทีเอ็มบี และธนชาต พร้อมจะเป็นพันธมิตรสนับสนุน SME ให้ฟื้นตัวได้โดยเร็วและเติบโตควบคู่ไปกับเศรษฐกิจไทย โดยธนาคารเล็งเห็นความสำคัญที่จะช่วยเหลือ SME มากกว่าแค่ด้านการเงิน แต่มุ่งเน้นเรื่ององค์ความรู้ เพื่อให้ SME ปรับตัว เดินหน้าต่อไปอย่างมั่นใจ จึงนำเสนอสิ่งที่ SME ควรรู้ หรือสิ่งที่ควรเตรียมให้พร้อมหลังปลดล็อกดาวน์ เพื่อนำไปปรับเปลี่ยนกลยุทธ์การดำเนินกิจการที่จะต้องเปลี่ยนไปโดยสิ้นเชิง โดยจัด SME Knowledge Sharing Program แบบออนไลน์ ภายใต้ชื่อว่า SME ต้องรู้ สู้โควิด-19 โดยไม่มีค่าใช้จ่าย ซึ่งมีกูรูและผู้ประกอบการ SME ที่ต่อสู้จริง เจ็บจริง และสามารถลุกขึ้นได้ มาให้คำแนะนำลูกค้าของธนาคาร เพื่อให้ SME ตั้งรับเชิงรุก ปรับกลยุทธ์การดำเนินธุรกิจในช่วงเวลาที่เศรษฐกิจชะลอตัว และสอดคล้องกับ New Normal
“ทีเอ็มบี และธนชาต ในฐานะผู้นำแนวคิด Make REAL Change เชื่อว่าการทำโครงการเสริมความรู้ในครั้งนี้จะช่วยเสริมศักยภาพที่นอกเหนือจากเรื่องการเงิน และเราจะเป็นพันธมิตรที่คอยสนับสนุนให้ SME ก้าวข้ามสถานการณ์ที่ท้าทายนี้ พร้อมฟื้นตัวโดยเร็ว เพื่อชีวิตทางการเงินที่ดีขึ้นต่อไป” นายเสนธิป กล่าว